Line Barfod (EL), 2007-03-22:
Jeg skal først sige, at vi selvfølgelig synes, det er fornuftigt at have et radiokommunikationssystem, der kan snakke sammen.
Det synes vi man skulle have indført for flere år siden, det har vi efterlyst.
Også dengang vi indgik beredskabsforlig tilbage i 2002, mente vi, at man skulle se at have fået det på plads.
Især burde det have været på plads inden kommunalreformen.
Det er fuldstændig sindssygt, at de forskellige brandvæsner nu skal ud og prøve at finde nogle forskellige nødløsninger, mens de afventer, hvad vi når frem til herinde omkring det centrale fastsatte net, så vi kan finde ud af, hvad det egentlig er, vi så skal ud at investere i.
Nogle kommuner har valgt at sige, at de går ud og investerer alligevel, fordi de ikke kunne vente længere osv.
Så det er et problem, at det har taget så lang tid.
Det skyldes jo så i høj grad den besynderlige måde at gøre det på, at man valgte at gå ud og lade det være nogle private firmaer, der bød ind, og at man ikke dengang var parat til ved lovgivning at kræve, at alle skulle være på det samme net, sådan som man har gjort i andre lande.
Men det er så den situation, vi står i i dag.
Jeg vil gerne sige, som jeg også har givet udtryk for under de korte bemærkninger, at det for os er utrolig væsentligt også for vores endelige stillingtagen til lovforslaget, at vi sikrer, at det bliver et fremtidssikret system, som kan kommunikere med mange forskellige og selvfølgelig også med vores nabolande.
Vi mener også, vi skal huske, at det er vigtigt at kunne kommunikere i Vestnorden, fordi vi selvfølgelig også har et beredskab på Færøerne og Grønland, men vi er også ofte Island behjælpelige, og derfor er det væsentligt, at det, vi vælger som vores beredskabskommunikation, også fungerer der.
Derfor tror vi på, at det vil være en stor fordel, hvis vi laver et kommunikationssystem, der er baseret på åbne standarder.
Det, at det er baseret på åbne standarder, betyder jo ikke, at det bliver så åbent, at man kan høre, hvad der bliver sagt i radiokommunikationen.
Det er et spørgsmål om, hvordan man udvikler de programmer, der skal styre det, og det kan man sagtens gøre, så andre ikke kan lytte med.
Der er nogen, der allerede er i gang med at udvikle sådanne systemer.
Jeg synes, det er væsentligt, når vi hører, at taxabranchen i Danmark åbenbart er førende, og at de skriver, at Danmark er det eneste land, der har et fuldt udbygget system i funktion, hvor der kommunikeres via et åbent tetrasystem på hele taxaområdet.
Hvis det er korrekt, synes jeg da, det er væsentligt at se på, om det er noget, som kan bruges og som vil kunne indgå.
Og vil vi omvendt, hvis vi vælger et privat firma til at stå for det her radiokommunikationsudstyr, forhindre, at vi fremover kan bruge det taxasystem, der bygger på åbne standarder, så hele taxabranchen vil være tvunget til at skifte deres radiokommunikation ud?
Dertil kommer så, at jeg mener, at man må se på, hvad sårbarheden er, hvis vi vælger, at det er et privat firma, der står for al den radiokommunikation, der er afgørende for beredskabet.
Betyder det, at vi bliver for afhængige af et firma, som dels så selv kan fastsætte prisen, men hvor det også kan betyde, at vi i en eller anden situation pludselig står uden det nødvendige udstyr, eller at vi, hvis firmaet går konkurs, hvad private firmaer jo kan gøre, lige pludselig ingen har til at levere det, vi skal bruge af reservedele, videreudvikling osv.?
Dertil kommer så de praktiske problemer, der fremgår af nogle af høringssvarene, med, at det system, der er lagt op til, ikke kan bruges til telemedicin og til at overføre billeder osv.
Det synes jeg er et ret væsentligt problem at tage højde for, fordi telemedicin vil være af stor betydning i fremtiden, også direkte ude i ambulancerne.
Så synes jeg, at det er et meget godt eksempel, som Taxa Fyn henviser til med, at hvis vi indfører, at et privat firma skal have monopol, så svarer det til, at vi havde givet Nokia monopol på at oprette GSM-nettet i Danmark, og at Nokias telefoner skulle være de eneste, der var tilladt at bruge.
Og det ville nok ikke have været den bedste måde at få udviklet mobiltelefonien på i Danmark.